ખેડા જિલ્લાની પ્રાથમિક શાળાઓમાં ફરજ બજાવતા શિક્ષકો અને શિક્ષિકાઓને માથે શાળાના બાળકોને સારામાં સારું શિક્ષણ આપવાની અઘરી જવાબદારી છે,ત્યારે કેટલાક શિક્ષકો અને શિક્ષિકાઓના વર્તન અને વાણી વિલાસને જોઈને તેઓ બાળકોમાં કેવું શિક્ષણ અને સંસ્કાર સિંચતા હશે,તેવા પ્રશ્નો ઉઠી રહ્યા છે.સામાન્ય બાબતોમાં બેફામ બની જતા શિક્ષકો અને શિક્ષિકાઓને સાંભળતા જોઈને નાના ટાબરીયાઓ પણ નોનવેજ ભાષા બોલતા થઈ ગયા છે.આવા સભ્યતા વિહોણા એક શિક્ષક તાલુકામથક ઠાસરાની એક સોસાયટીમાં રહે છે અને પ્રાથમિક શાળામાં મુખ્ય શિક્ષક તરીકે ફરજ બજાવે છે,જ્યારે તેમના પત્ની પણ શિક્ષિકા તરીકે ફરજ બજાવે છે.છેલ્લા કેટલાક સમયથી આ શિક્ષક અને તેમની બાજુમાં રહેતા વિધવા શિક્ષક પત્ની સાથે રોજેરોજ કંકાસ થતા હતા.ગતરોજ ઈલેક્ટ્રીક ટયુબલાઈટ ફિટીંગનું કામ કરાવી રહેલા શિક્ષકે વિધવાઓના કારણે અંધારા થઈ ગયા તેમ બાજુમાં રહેતા વિધા શિક્ષક પત્નીને સંભળાવીને કહેતાં શિક્ષક પત્ની વિધવાએ તેમ ન બોલવા કહેતાં આ શિક્ષકે વિધવા સામે બેફામ વાણીવિલાસ કરવાની સાથે શિક્ષક તરીકેની સભ્યતા ગુમાવી દીધી હતી.પોતાના પતિ એક વિધવા સાથે ખોટી ભાષામાં બિભત્સ ગાળો બોલી રહ્યા હોવાથી તેઓને ચુપ કરાવવાને બદલે શિક્ષક પત્ની પણ બિભત્સ ભાષામાં જોતરાઈ જતાં થોડાક સમય માટે સોસાયટીના અન્ય રહીશોને પોતાના કાન બંધ કરી દેવા પડે તેવી હાલત થઈ જવા પામી હતી.ગુસ્સે ભરાયેલા શિક્ષકનો વાણીવિલાસ કલાકો સુધી બંધ ન થતાં આખરે વિધવા તેના પુત્ર સાથે ઠાસરા પોલીસમથકે ફરિયાદ કરવા પહોંચી ગઈ હતી.જેને પગલે ઠાસરા પીએસઆઈ રાવે અસભ્ય વર્તન કરનાર શિક્ષક અને તેની પત્નીને પોલીસમથકમાં પકડી લાવી કાયદેસર કાર્યવાહી કરવાની તજવીજ હાથ ધરી હતી,પરંતુ સભ્યતા ગુમાવી દેનાર શિક્ષક તાલુકાના શિક્ષકોમાં આગેવાની ધરાવતા શિક્ષકોના નજીકમાં હોવાથી આગેવાનોએ દરમ્યાનગીરી કરીને મામલો થાળે પાડી દેવાની કોશિષ કરી હતી,અને વિધવા શિક્ષક પત્નીને સમજાવીને કોઈપણ પ્રકારની ફરિયાદ આપવાને બદલે સમાધાન કરવા મનાવી લીધા હતા.તેમ છતાં ઠાસરા પીએસઆઈએ સભ્યતા ગુમાવનાર મુખ્ય શિક્ષક પાસે માફી પત્ર લખાવીને ફરીથી આવા કૃત્ય નહિ કરવાની કડક સુચના આપી હતી.આમ ઠાસરા તાલુકાના એક પ્રાથમિક શિક્ષકે સભ્યતા ગુમાવી હોવાની વાત સમગ્ર તાલુકામાં પ્રસરી જતાં મોટાભાગના શિક્ષકોમાં ભારે રોષની લાગણી જોવા મળતી હતી.